આજે કોણ કોના દાંત ગણવા જાય.. કેટલાંય એવા હશે કે, એના મોઢામાં કેટલા દાંત છે, એનો એની પાસે હિસાબ પણ ન હોય. લગ્નની તારીખ યાદ હોય, પણ દાંત ક્યારે પ્રગટ થયેલાં, એનો કોઈ દસ્તાવેજ પણ ન હોય.. દાંત અને વાઈફ, જ્યાં સુધી હોય ત્યાં સુધી એની કિંમત ન સમજાય. પણ દાંત અને વાઈફ ગૃહત્યાગ કરે ત્યારે જ ખબર પડે કે યાર… આપણે તો પરવારી ગયા. વાઈફની ખરી કિંમત જાણવી હોય તો કોઈ વિધુરને પૂછવું પડે. ને દાંતની કિમત જાણવી હોય તો જેના મોઢામાંથી ફર્નીચર ચાલી ગયું હોય એને પૂછવું પડે.. દાંત અને વાઈફ બંને આપણા જીવનમાં મોડા આવે. પણ આવ્યા પછી એવી જમાવટ કરે કે દાંત વગર તો ચલાવી પણ લેવાય, પણ વાઈફ વગર?